Yu we yu neva tokbaot futbol mo Follem futbol long laef blong yu, long wik ya maot blong yu hemi futbol nomo.
Hemia hemi reality we i happen long kaontri tede stat long olgeta apu go kasem pikinini, ‘fever’ blong futbol i kasem everiwan.
Daily Sport i lukim olgeta mesej blong sapot i kam long everi kona blong wol, we olgeta man Vanuatu i stap laef long hem.
Yestede aftanun olgeta futbol fan long Fanafo, ples we Vanuatu intanasonal pleia we naoia i stap plei long AS Central Sportif long Tahiti, Kensi Tangis, we insaed long Vanuatu U20 i gat wan yangfala blong blong olgeta tu i stap plei, oli askem long Daily Sport se oli wantem wajem maj ia tu we oli shud projektem long Unity Park long Luganville, thru long komplimen blong Minister blong Public Utility, Jotham Napat mo olgeta negosiesen wetem Praem Minista, Charlot Salwai.
Olgeta family we olgeta pikinini blong olgeta i stap insaed long U20 tim, oli go soem sapot online wetem wan family foto mo flag blong Vanuatu long bakgraon mo wan enkarejmen toktok long boe blong olgeta.
Wan fisherman blong Vanuatu we i stap long Peru hemi postem wan foto blong hem long Facebook long ship wetem flag blong Vanuatu, wan haus long Australia, Canberra i flyem flag blong Vanuatu, wan truck long Japan i ron long Tokyo wetem flag blong Vanuatu, wan full family i postem foto wetem olgeta nasonal kala mo flag bihaen long bakgraon hemi soem ‘fever’ blong U20 World Cup we Vanuatu hemi pushum interes blong hem i go moa antap taem oli kam kolosap blong winim pawa haus Mexico long las wiken.
Neva long histri blong Vanuatu sports we i lukim kaontri bambae hemi go tugeta long wan ples olsem olgeta ‘patriot’, espeseli las naet long Saralana Stage blong oli serem historikol taem ya tugeta olsem wan nesen blong sapotem nasonal U20 tim blong kaontri long fes eva World Cup apiarens blong hem. Everi haus, bus, taxi, praevet car, rod, sosol media mo long nakamal topic hemi Vanuatu U20 tim, i nomo gat wan nara topic bageken, we hemi reflektem nomo stand blong Vanuatu long futbol olsem namba 1 sport long kaontri.
Nois blong olgeta futbol fan long sosol media i mekem se Vanuatu olsem wan nesen i save wajem tufala las maj blong U20 World Cup yestede mo long Fraede wetem Germany i laef long skrin.
Luganville, Lakatoro mo Sola yestede oli gat janis blong wajem livestream thru long komplimen blong Gavman.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn